
Prolog

Fra toppen av treet kan jeg se forfedrene mine. De kommer fra øst, fra landet bak tundraen og steppene og de brede elvene; de går om natten og hviler om dagen, og hver kveld, når de bryter leir, synger de åser og skoger og blåner og gir dem navn; i kveld, i dette øyeblikk, synger de drømmende vann, et vann som drømmer, og dit går ingen, til drømmende vann går ingen. Hvis jeg hever meg opp på tå på den ene foten, den som heksa ikke har lenket fast, kan jeg høre forfedrene mine snakke. De kan gå natt etter natt uten å si noe, men så kan plutselig én av dem komme med et utbrudd, et som får de andre til å stanse, lytte og svare. De snakker et nytt språk for hver gang, de legger de gamle språkene bak seg etter hvert som de vandrer, men det virker som om utbruddet alltid er det samme, som om det er det samme de spør om hver gang: «Hvis vi dør, hvem skal bringe dødsbudskapet til foreldrene våre?»

Alle verdens fortellinger og myter har startet som muntlige overleveringer. Én karavane har møtt en annen, på en tundra, en steppe eller i en ørken; bål er tent, telt reist, kameler vannet. Det surkler i vannpiper og sukkes under tunge tepper, fra mørket høres lyden av listende poter, over himmelen farer et plutselig stjerneskudd, og skikkelsene rundt bålet søker nærmere hverandre, skotter urolig over skulderen og lener seg litt fram, mot ilden, demper stemmen og forteller om månen og døden som vandret sørover, mot saltvannskysten; det var langt, de reiste lenge, lette etter steder, lette etter land, underveis slo de leir mange ganger, skapte steder og ga dem navn, noen ganger på naragani, noen ganger på maung.

Neste kveld, i møtet med nye karavaner, har månen og døden kommet over en maarstein, en farlig, drømmende stein, den har lagt seg der den ligger for lenge, lenge siden, og slangen passer på den; nå surkler og sukkes det rundt karavanebålet under stjernehimmelen, fra ett telt roper en kvinne, i glede, fra et annet ler et barn, i fryd, og mennene rundt bålet lener seg litt fram og brummer; hvorfor flyttet døden på den drømmende steinen, det verst tenkelige? Visste ikke døden at de ville bli syke og dø, begge to, både månen og døden, og at døden ville bli liggende der, død, for all tid, død, død, død, mens månen ville stige opp, på ny, og på ny, og på ny?

Kommer historien om teaterforestillingen i Fimbulbotn til å bli fortalt, her i dette landskapet, om ti eller femten mannsaldre, ikke bare én eller to? I så fall, hvilket eller hvilke språk blir den fortalt på? Er det fortsatt årstider i dette landet da? Går det fortsatt tog fra øst mot vest og fra vest mot øst? Ser folk fortsatt på seg selv som en nasjon?

Og hvis historien om teaterforestillingen blir overlevert, fra leirbål til leirbål, kommer folk til å forstå hva en heks er? En trollmann? En ånd? Kommer de til å stirre usikkert inn i flammene, i håp om å se noe der som kan forklare dem det? En bevegelse, et omriss, et plutselig lysglimt?

I arkaiske samfunn ble mennesker og ting regnet som hellige hvis de på en eller annen måte viste seg å være forbundet med en virkelighet ut over dem selv. I moderne samfunn finnes ikke lenger hellige mennesker og ting, vi har bare én virkelighet igjen, den reformerte. Der det arkaiske mennesket måtte presse seg fram mellom guder, demoner og ånder, står det moderne mennesket alene i en tom katedral, alene med seg selv og sin fornuft.

Noen kaller denne ensomheten et framskritt.


Kapittel 1

 

Fra Stormen av William Shakespeare, første akt: En båt er i ferd med å forlise. Skyldes det storm, svik, eller – trolldom?

 

FIMBULBOTN 2018

Ved Svedjenatten gikk alt på motorsykkelen i svart. Først sluknet frontlykten, så speedometeret, så motoren. I gamle dager kunne jeg bare skiftet en sikring, knipset på speedometeret og lagt tennpluggene til tørk, men det var da, før alt ble elektronisk og digitalt. Nå heiste jeg i stedet sykkelen opp på midtstøtten og så mot skogen. Den stirret tilbake mot meg.

– Jeg vet du er der, sa jeg lavt. Skogen vendte seg bort, en fugl fløy skrikende opp.

Hun ventet på meg der elva krummer seg. Ansiktet hvilte i skyggen, kroppen søkte ut mot lyset. Hun var kledd slik folket hennes alltid har vært; med et klede viklet rundt livet, og en enkel bluse, åpen i brystet.

– Så der er du, sa hun og kom ut av skyggen. Jeg skvatt, øynene hennes hadde morens blikk. – Akkurat tidsnok til å se det gå galt?

– Ville du at jeg skulle kommet før, spurte jeg og tok imot hånden hun rakte meg. – Før det gikk galt? Eller etter?

– Nei, sa hun, lente seg fram og kysset meg lett på kinnet, først det ene, så det andre.

– Akkurat tidsnok er akkurat passe.

– Hvor har du lært det, spurte jeg og holdt henne litt ut fra meg.

– Hva da, sa hun. – At akkurat tidsnok er akkurat passe?

– Nei, svarte jeg. – Å kysse på kinnet? Det har da aldri vært skikken her?

– Jeg har lært det på tv, sa hun. – Der gjør alle det.

– Hvorfor stanset du motorsykkelen min, spurte jeg.

– Fordi jeg ville sitte på med deg inn til sentrum, sa hun. – Fordi jeg ville være den som kom med deg.

Vi gikk ned til elva og så på de strie kastene i strømmen.

– Det har regnet mye, sa hun og tok armen min. Jeg snudde meg mot henne, et kort øyeblikk gled huden hennes til side, nok til at jeg fikk et glimt av innvollene hennes; unge, friske, men i sorg.

– I gamle dager var det liv i denne skogen, sa jeg da vi gikk tilbake mot motorsykkelen. – Nisser, tusser, dverger, alver. Nå er vi alene her.

– Nei, det er vi ikke, svarte hun.

Sykkelen startet på første slag.

– Takk, sa jeg og rakte henne ekstrahjelmen.

– Det var så lite, sa hun, samlet kledet opp under seg, satte seg over skrevs på setet og strammet hakestroppen.

Lenge før vi krysset brua over Taterfossen hadde hun sovnet, hjelmen hennes dunket mot min hver gang hun ikke klarte å holde hodet oppe. Det er vanlig; to av tre motorsykkelpassasjerer sovner etter bare noen kilometer, sikkert av den monotone duvingen og den fullstendige mangelen på kontroll.

Lenge før vi nådde Fimbulbotn hadde hun sunket inn mot meg med kinnet mot ryggen min. Det er mindre vanlig.

– Hvor er det blitt av postkontoret, spurte jeg da vi passerte torget.

– Borte, svarte hun søvnig, nesten uhørlig.

– Og biblioteket, spurte jeg litt senere.

– Borte, svarte hun, fortsatt søvnig, nesten som om hun hadde gitt opp. – Sammen med telefonkiosken og minibanken på torget, bakeriet, fiskebutikken og bokhandelen.

– Og lensmannskontoret, spurte jeg, noen minutter senere, med blikket mot fire kontorvinduer som gren svarte mot oss.

– Borte, sa hun og rettet seg opp bak meg, plutselig sint. – Enda en reform. Flyttet til Finnbotn. Nå er det tre kvarters utrykningstid. Vet du hvor mye én som bryter seg inn i huset ditt om natten rekker på tre kvarter?

Det ristet i henne bak meg. Jeg slapp clutchhåndtaket og la armen rundt henne.

Moren hennes ventet på trammen da vi kom fram.

– Har Ella-Mari oppført seg ordentlig, spurte hun og klemte meg.

– Gjør hun ikke alltid det?

– Nei, det har hun aldri gjort. Og hun blir verre og verre.

Ella-Mari forsvant. Hun er barnebarnet mitt; vi har samme røtter, men er ikke av samme folk, ikke helt. Nå gikk moren hennes foran meg inn i hallen og hentet ned en nøkkel fra en tavle.

– Du vil alltid bo på nummer åtte, sa hun, la nøkkelen i hånden min og klemte fingrene mine rundt den. – Slik er det fortsatt?

– Stemmer. Du husker godt, Lapp-Lisa. Like godt som du holder deg.

Hun smilte og så ned.

– Takk. Men vi bruker ikke det navnet mer. Nå er det nok med Lisa.

– Da sier vi det. Du husker godt, Lisa. Like godt som du holder deg.

– Du holder deg ikke så verst selv. Har du spist i dag? Vi har ikke lenger lov til å servere mat, men vi skal da alltids finne på noe?

– Takk, jeg har litt frukt. Så det er ikke frokost i morgen?

– Nei, dessverre. Men Ella-Mari og jeg spiser halv åtte, du må gjerne spise med oss. Skolen hennes starter fem på åtte.

Jeg var nesten øverst i trappen da hun ropte etter meg:

– Skjenkebevillingen vår er også inndratt. Men det står en flaske multelikør i nattbordskapet. En gave fra oss til deg, Oskar.

 

En blek måne var på vei opp da jeg satte meg ved vinduet med et fingerbøl multelikør og så ut over Fimbulsjøen. På åsene i vest holdt de siste solstrålene seg fast mellom grantoppene, svakere og svakere for hvert minutt, men fortsatt sterke nok til å lyse opp en siste rest av himmelen og bevare verden som omriss, om bare for en kort stund til; omrisset av folkehøyskolen med de to internatene på vestsiden av vannet, omrisset av sagbruket på østsiden av vannet. Omrisset av gruva og arbeiderkasernen lå litt nærmere, mellom sagbruket og pensjonatet. Nå lette månestrålene seg fram over vannet, skyggene vokste og ble dypere, tiden knappere; det hastet med å fange opp de siste omrissene før de forsvant – barneskolen og ungdomsskolen rett ned til venstre for pensjonatet, skipskaia rett fram og fossen med det lille kraftverket rett til høyre for kaia. Jeg rakk å følge strømmastene og kablene fra kraftanlegget opp til gruva før mørket visket ut de siste omrissene.

Langt der ute på vannet dukket en båt opp. Den gikk uten lys, og nesten uten lyd, maskinen eller motoren måtte gå på laveste fart. Jeg hentet kikkerten min – en motorsyklist uten kikkert er som en heks uten sopelime – skjenket meg et fingerbøl til og åpnet vinduet. Angen av sommer og kveld strømmet inn i rommet, sammen med lyden av mygg, ventende kuer ved en grind og et trekkspill på en terrasse. Jeg støttet albuene i vinduskarmen, stilte inn kikkerten og fant båten, det var en RIB, eller RHIB, en gummibåt med fast formet skrog og oppblåsbare slanger langs relingen, middels stor, full av mørke skikkelser i gule redningsvester. Båten krenget veldig, det kunne se ut som om gummislangen på babord side var punktert.

Jeg satte fra meg kikkerten, la hånden bak øret og lyttet, den blikkstille vannflaten bar stemmene der ute inn mot land i brokker: «Båtsmann, tal til mannskapet, få dei til å drive på, elles renner vi på land, heng i heng i!» Og en annen stemme: «Hei karar, raske på no, fort, fort! Hør på kapteinsfløyta!» Og så mange stemmer i kor: «Alt er tapt. Til bøn, til bøn! Alt er tapt. Å fyllesvin har narra livet frå oss! Storkjefta skarv, gjev at du låg og skyldest, med flo og fjøre inn og ut.»

Jeg lukket vinduet, ville ikke slippe flere av stemmene inn. Fimbulsjøen ligger mellom Norge og Sverige, gummibåten måtte ha kommet fra svensk side. Jeg fant fram mobiltelefonen, så på displayet, ikke dekning, rev opp døren og løp ned trappen mens jeg ropte:

– Lisa, Lisa, en båt med mange mennesker, rett der ute, den forliser!

Hun kom ut fra privaten, knyttet morgenkåpen, åpnet ytterdøren og nikket meg taust med ut. Vi stod på trammen en stund og lyttet til stillheten, til myggen, kuene og trekkspillet. Vannet lå speilblankt, urørt. Ikke en bevegelse, ikke en krusning; ingen vrakrester, ingen tomme redningsvester som fløt opp. Lisa fant fram en snusdåse, la inn en tommelstor pris og sukket med hengende overleppe:

– Hva er det nå du har funnet på, Tater-Oskar?

Hun smilte og gikk inn. Jeg ble stående og se mot vannet. I Fimbulbotn har vi aldri vært opptatt av å skjelne mellom virkelig og uvirkelig, snarere tvert imot. Forliset hadde både skjedd og ikke skjedd, jeg hadde både sett det og ikke sett det; sånn er det bare.

Tilbake på rommet satte jeg meg ved vinduet med et siste fingerbøl multelikør. Åsene på den andre siden av vannet var nå blitt blåsvarte. Jeg skrev Lisas spørsmål med gule, sirlige bokstaver på dem: «Hva er det nå du har funnet på, Tater-Oskar?» Så lukket jeg øynene og lyttet til sorgen fra huset; fra første, fra annen, fra mitt eget rom, fra de andres. Én gang var vi fire på kvelder som dette, én gang hadde jeg en sønn, Lisa en mann, Ella-Mari en far, til Afghanistan tok ham. Det har jeg i hvert fall ikke funnet på. Heller ikke at vi sørger på hver vår måte – Lisa savner ham, Ella-Mari leter etter ham, jeg orker bare en stund av gangen å være der drømmene hans ikke lenger er.

 

FIMBULBOTN ETT ÅR SENERE

Spesialenheten for politisaker

20. september 2019

Til stede: Finn Arntzen (intervjuer)

Vitneforklaring: Leif Sætreng, lensmann i Finnbotn, Nord-Øst politidistrikt

Et lydbånd merket FBBTN2019/1 transkribert

 

Intervjuer: Kan du være så snill å lese inn personalia helt på begynnelsen av lydopptaket? Mikrofonen sitter der.

Vitne: Leif Sætreng, lensmann i Finnbotn, Nord-Øst politidistrikt, 61 år gammel, lensmann i 29 år.

Intervjuer: Du må ha meg unnskyldt, men jeg er pålagt å lese opp følgende ved begynnelsen av hver vitneforklaring: «Spesialenheten for politiet er et uavhengig, riksdekkende organ som etterforsker anmeldelser mot ansatte i politi og påtalemyndighet. Vi har fullmakt til å ta ut tiltale.»

Vitne: Jeg vet det.

Intervjuer: Selvfølgelig. Men det vet ikke alle vitnene som skal forklare seg etter deg. Du kan ta ned hendene nå.

Vitne: Er du politi selv?

Intervjuer: Politiadvokat. Du er på det rene med at det foreligger en anmeldelse mot dere, mot Finnbotn lensmannskontor?

Vitne: Ja. Sognepresten forkynte det i lokalavisa dagen etter premieren. Med høy sigarføring. Den norske kirke anmelder norsk politi. Ikke dårlig.

Intervjuer: Så da er du også på det rene med hvorfor nettopp vi er her, Spesialenheten?

Vitne: For å avdekke om noen i politiet begikk straffbare handlinger under hendelsen for snart ett år siden, den 29. september 2018.

Intervjuer: Hendelse? Kaller du det en «hendelse» når ett menneske blir likvidert, praktisk talt for åpen scene, et annet går opp i røyk, så å si, og 192 andre flykter i panikk?

Vitne: Det med likvidering er bare én av flere teorier. Det er aldri funnet noe lik. Og personen som så å si gikk opp i røyk, var en av de medvirkende som hadde gjort sin entré glidende på en vaier ned på scenen. Det var dem i publikum som mente vedkommende gjorde sin sorti glidende opp samme vaier. Jeg minner om at en røykmaskin var i bruk på scenen, og at det følgelig var dårlig sikt. De 192 som flyktet var asylsøkere, og teknisk sett ikke politiets ansvar, så lenge de holdt seg innenfor norsk lov. Det er ikke forbudt for utlendinger å forsvinne.

Intervjuer: Men det ble løsnet skudd mot scenen?

Vitne: Det sies, men også der er vi usikre – vi fant aldri noen kule. Ikke noe lik, ikke noen kule.

Intervjuer: Kan du gi et lite riss av kommunen?

Vitne: Finnbotn? Litt i overkant av tre tusen innbyggere, fordelt på fire tettsteder – Finnbotn, Fimbulbotn, Nordvik og Sørvik.

Intervjuer: Viktigste næring?

Vitne: Trygd.

Intervjuer: Etnisk sammensetning?

Vitne: Fra gammelt av – rotnorske, samer, tatere og skogfinner. Er du skogfinne?

Intervjuer: Hvordan det?

Vitne: Du ser litt sånn ut.

Intervjuer: Det var fra gammelt av. Og nå?

Vitne: Norske, bosatte flyktninger og asylsøkere. Før de forsvant.

Intervjuer: Hvor kom asylsøkerne fra, før de forsvant?

Vitne: I all hovedsak Afrika.

Intervjuer: Og de bosatte flyktningene?

Vitne: Fra hele verden: Afrika, Asia, Latin-Amerika, Midtøsten, Kurdistan, Kaukasus, Balkan.

Intervjuer: Du verden. Hvor mange snakker vi om?

Vitne: På papiret 311.

Intervjuer: Er ikke det et ganske høyt tall for en kommune med litt over tre tusen innbyggere? Nesten ti prosent?

Vitne: Det er kommunestyret som bestemmer hvor mange flyktninger vi skal bosette. Som lensmann kan ikke jeg kommentere det.

Intervjuer: Men ligger det under her at bosetting av så mange er – omstridt?

Vitne: Det finnes dem som mener at kommunestyret lar seg friste av de statlige overføringene som følger hver bosatte flyktning. Vi snakker om ganske rause beløp. Og kommunens økonomi er hardt presset. Da er det lett å glemme at de statlige overføringene faller bratt etter tre år.

Intervjuer: Og asylsøkerne?

Vitne: De er ikke en del av kommunens økonomi.

Intervjuer: Men de er en del av dagliglivet?

Vitne: Bare i liten grad.

Intervjuer: Det var 192 asylsøkere som forsvant under og etter – «hendelsen». Hendte det at tallet på asylsøkere svingte?

Vitne: Nei. Fimbulbotn asylmottak hadde ett hundre prosent stabilt belegg – alltid 192 asylsøkere, alltid.

Intervjuer: Forundrer det deg? Det ser sånn ut?

Vitne: For å være helt ærlig, ja. Fra norske mottak forsvinner det én til tre asylsøkere hver eneste dag, sporløst borte, poff, bare ikke her hos oss. Fra Fimbulbotn forsvant det aldri én eneste asylsøker. Ikke én eneste en.

Intervjuer: Kanskje de likte seg her?

Vitne: Jeg visste ikke at Spesialenheten for politisaker hadde det med å spøke?

Intervjuer: Kan du fortelle litt om – «hendelsen»? Når fikk dere første varsel om at noe var under oppseiling?

Vitne: Da Karlsen ba om assistanse.

Intervjuer: Karlsen?

Vitne: Politibetjent Bjørnar Karlsen. Fimbulbotn teaterlag skulle ha premiere, på utescenen, foran den gamle gruva. De har det hver høst, og vi sender alltid noen, for å være til stede. Karlsen var det naturlige valget i år; han skal snart gå av og trenger trim.

Intervjuer: Trim?

Vitne: Etter nærpolitireformen har vi bare én utrykningsbil, og den må vi ha ved lensmannskontoret, i fall det skulle skje noe. Så vi har spleiset på en el-sykkel, vi fire på lensmannskontoret som ikke er sagt opp, for å være mer operative. Karlsen skal som nevnt snart gå av, og han var blitt vel rund om magen i løpet av sommeren, så vi sendte ham.

Intervjuer: Men det var allerede en annen enhet fra politiet på plass der?

Vitne: Så visst, så visst. Delta, politiets beredskapstropp, på grunn av fylkesordføreren som plutselig meldte sin ankomst. Men beredskapstroppen snakker aldri med oss, hilser aldri på lokalt politi; de står der bare med maskinpistolene og solbrillene sine og speider rundt, gir beskjeder i mikrofonen de har festet til kragen, og får beskjeder i plastslangen de har plugget i øret.

Intervjuer: Hvordan lød anmodningen om assistanse fra Karlsen?

Vitne: Jeg har den her, skrevet ut: «Ber om øyeblikkelig assistanse, ber om øyeblikkelig assistanse, så mange som mulig, farenivå rødt, farenivå rødt.»

Intervjuer: Og etter det?

Vitne: Helt stille. Ikke et ord.

Intervjuer: Ikke et ord?

Vitne: Ikke et ord.

Intervjuer: Men dere rykket ut?

Vitne: Jeg rykket ut. Østre og Sunde hadde frivakt. Og operasjonssentralen på Hamar ba meg avvente. Det gjør de alltid.

Intervjuer: Men likevel rykket du ut? I strid med instruks fra dine overordnede?

Vitne: Karlsen er en sindig mann. Vi har vært kolleger i mange, mange år. Han ber ikke om øyeblikkelig assistanse hvis han ikke trenger det. Og i hvert fall ikke så mange som mulig.

Intervjuer: Og det med rødt farenivå?

Vitne: Det må ha vært noe han har sett på tv. Vi snakker aldri slik. Men det styrket følelsen av at noe var alvorlig galt.

Intervjuer: Rykket du ut med fulle sirener?

Vitne: Nei, folk her oppe blir urolige av sirener og blålys, da ringer de til hverandre, og så begynner ryktene å gå. Etter nærpolitireformen har vi dessuten stående instruks om å spare på alt, også sirener og blålys.

Intervjuer: Hvor lang tid brukte du på å nå fram?

Vitne: Trettito minutter. Veien var tom for biler, det var bare å gasse på.

Intervjuer: Kan du beskrive det som møtte deg på åstedet?

Vitne: En tom scene, badet i flomlys fra ti sterke kastere, og et tomt amfi.

Intervjuer: Stille?

Vitne: På ingen måte. Wagners Valkyrien over høyttaleranlegget, full spiker. Og lyden av helikopteret med fylkesordfører og beredskapstropp som forsvant i all hast over blånene, evakuert.

Intervjuer: Og Karlsen?

Vitne: Bjørnar Karlsen satt som en saltstøtte på første benk. Jeg forsøkte å snakke til ham, forsøkte å røre ved ham, men fikk ikke kontakt.

Intervjuer: Hva gjorde du videre?

Vitne: Jeg gikk til miksepulten og fikk stanset musikken. Det var ille nok som det var. Du vet at amerikanerne spilte Wagner på full styrke over høyttalere festet til helikopterbuken når de angrep vietnamesiske landsbyer med napalm?

Intervjuer: Nei, jeg var ikke født da. Fortsett?

Vitne: I stillheten som fulgte, ble jeg plutselig var en merkelig lyd. Den kom fra gruvegangen og lød som et englekor.

Intervjuer: Hvordan lyder et englekor?

Vitne: Som sirener.

Intervjuer: Sirener?

Vitne: Deilige, nakne kvinner som sitter på en klippe og synger så vakkert at du trekkes mot dem og lider skipbrudd?

Intervjuer: Kan vi prøve å være litt mer i 2019? Hvordan vil du beskrive lyden fra gruvegangen?

Vitne: Mange mennesker som blåser i kor på hver sin flasketut?

Intervjuer: Det var bedre. Hva gjorde du?

Vitne: Jeg gikk mot gruvegangen. Det stod ti tomme taburetter på scenen ved siden av den, og siden jeg ikke var bevæpnet, tok jeg to av dem, én i hver hånd, og ropte ned i gruvegangen: «Hvem der? Menneske eller skrømt? Kom fram, i lovens navn, dette er politiet!»

Intervjuer: Kan du være så snill ikke å rope inn i mikrofonen? Ser du de røde lampene der, når alle tre lyser, snakker eller roper du for høyt. Da ødelegges opptaket, det er ikke mulig å høre hva som blir sagt. Hva skjedde?

Vitne: Lyden fra gruvegangen stanset. Momentant, som om noen hadde skrudd av en bryter.

Intervjuer: Og så? Gikk du inn i gruvegangen?

Vitne: Nei. Karlsen hadde begynt å stønne, jeg løp tilbake til ham, tok et overblikk og ringte 113.

Intervjuer: Hva antok du at det var?

Vitne: Slag. Eller infarkt. Jeg fikk i hvert fall lagt ham ned og satte i gang med hjertekompresjon.

Intervjuer: Hørte eller så du noe mens du drev med det?

Vitne: Jeg mener jeg hørte noe på scenen bak meg, som lyden av tassende føtter, mange tassende føtter, men jeg hadde hendene fulle med hjertekompresjon.

Intervjuer: Hvor lang tid tok det før ambulansen kom?

Vitne: Førti minutter. Det tar det etter at sykehuset vårt i Finnbotn ble sentralisert til Hamar. Da var Karlsen langt inne i Johannesʼ åpenbaring.

Intervjuer: Johannesʼ åpenbaring?

Vitne: Det er alt vi har klart å få ut av ham etterpå. Jeg sitter på sengekanten hans og sier «Bjørnar, kan du fortelle hva som skjedde?». Og han svarer bare «den første engelen blåste i basunen, da kom det hagl og ild, blandet med blod, og det ble kastet ned på jorden, en tredjedel av jorden gikk opp i flammer». Jeg bøyer meg ned mot ham og sier inntrengende «men Bjørnar, hvor ble det av teaterlaget, alle på scenen?». Og han svarer bare «den andre engelen blåste i basunen, da ble noe som lignet et stort brennende fjell kastet i havet, en tredjedel av havet ble til blod». Jeg tar hånden hans og roper «men Bjørnar, Bjørnar, hvor faen ble det av publikum, hvor i svarte faen ble det av publikum?». Og han svarer bare «den tredje engelen blåste i basunen, da falt en stor stjerne ned fra himmelen, flammende som en fakkel, den falt på en tredjedel av elvene og vannkildene og forgiftet vannet, så menneskene som drakk av det døde». Vet du forresten at du har en irriterende uvane med å gjenta det folk sier?

Intervjuer: Gjenta?

